Kupovina i po snijegu i po oluji
Prve cifre ukazuju da će američki potrošači do prvog januara potrošiti više od 450 milijardi dolara.
Zimske oluje u nekim dijelovima Sjedinjenih Država izgleda da su malo ublažile poslijebožičnu kupovnu groznicu, ali prvi izvještaji ipak pokazuju da je ovo za trgovce najbolja praznična sezona u nekoliko proteklih godina. Upozorenja o olujnom vremenu, klizave ceste i prognoze o pola metra snijega duž cijele sjeveroistočne i srednjeatlanske obale - navele su neke da odustanu od kupovima u trgovačkim centrima preko vikenda. Ali, uprkos svemu, iz Nacionalne trgovačke federacije kažu da će ova božićna sezona biti medju najboljim. Prve cifre ukazuju da će američki potrošači do prvog januara potrošiti više od 450 milijardi dolara. To je 3 procenta više nego prošle i najveći rast od 2007. godine. Ekonomista Kit Yarrow vjeruje da su i te prognoze skromne: Čak i oni koji tek sporadično kupuju kažu da će potrošiti više nego što su planirali.Analitičar Lori Wachs to vidi kao siguran znak oporavka američke ekonomije: Čak i oni koje brine nezaposlenost odlučili su da potroše malo više. A neki još dodaju da su popusti bili isuviše dobri da bi se propustili. Potrošnja je najveći pokretač američke ekonomije. A kako neki računaju na prihod i do 40 procenata, Kit Yarrow kaže da bi to moglo značiti i brži ekonomski oporavak za cijelu 2011. godinu: No, za razliku od trgovaca, snijeg je donio prave nevolje sektoru saobraćaja. Željeznički saobraćaj bio je prekinut u nedjelju, a samo na širem području New Yorka otkazano je oko hiljadu i po letova, ostavljajući hiljade ljudi bez ikakvog prevoza.